**Dôvodová správa**

**A. Všeobecná časť**

 Návrh zákona bol vypracovaný nadväzne na „Koncepciu reformy daňovej a colnej správy s výhľadom zjednotenia výberu daní, cla a poistných odvodov“ (ďalej len „koncepcia“), schválenú uznesením vlády  Slovenskej republiky č. 285 zo  dňa 7. mája 2008. Výsledkom a zavŕšením koncepcie má byť zjednotenie procesov výberu daní, cla a poistných odvodov do jednej inštitúcie. Vzhľadom na to, že ide o rozsiahly a komplexný proces, ktorý si vyžiada realizáciu zmien v oblasti daňovej správy,  colnej správy, Sociálnej poisťovne a zdravotných poisťovní, prípadne ďalších dotknutých orgánov verejnej moci, navrhuje sa tieto uskutočniť prostredníctvom súboru navzájom koordinovaných projektov, a to v dvoch fázach pod názvom UNITAS I. a  UNITAS II.

 Cieľom navrhovanej reformy zahrnutej v prvej fáze je zabezpečiť maximálnu mieru elektronickej komunikácie medzi   daňovými orgánmi a subjektami, zníženie administratívnej zaťaženosti, optimalizáciu procesov daňovej správy a colnej správy s cieľom zjednodušenia, zefektívnenia a zvýšenia účinnosti jednotlivých procesov v daňovej správe s výhľadom zlúčenia daňovej správy a colnej správy a vytvorenia nového systému riadenia a organizovania výberu daní a cla.

Vzhľadom na náročnosť realizácie zlúčenia daňovej správy a colnej správy, navrhuje sa najskôr uskutočniť reformu daňovej správy a vypracovanie súvisiacej legislatívy (návrh zákona o orgánoch štátnej správy v oblasti daní a poplatkov) a až v ďalšej etape uskutočniť  zlúčenie daňovej správy a colnej správy.

Podľa súčasne platného zákona daňovými orgánmi sú Daňové riaditeľstvo Slovenskej republiky a daňové úrady vrátane daňového úradu pre vybrané daňové subjekty. Daňové riaditeľstvo Slovenskej republiky svoju činnosť vykonáva priamo alebo prostredníctvom pracovísk zriadených v sídlach vyšších územných celkov.

Pôsobnosť daňových úradov je ustanovená pre územné obvody obcí, to znamená, že miestna príslušnosť daňových subjektov je určená podľa trvalého pobytu fyzickej osoby alebo podľa sídla právnickej osoby a u daňového úradu pre vybrané daňové subjekty podľa kritérií ustanovených v zákone.

Reforma daňovej správy premietnutá do návrhu predkladaného zákona predstavuje podstatnú zmenu v organizačnej štruktúre daňového riaditeľstva. Navrhuje sa zrušiť pracoviská daňového riaditeľstva, zriadiť 8 daňových úradov v sídle kraja a daňový úrad pre vybrané daňové subjekty s celoslovenskou pôsobnosťou. Zrušením pracovísk daňového riaditeľstva by malo  dôjsť k zrýchleniu riadiacich a rozhodovacích procesov a k efektívnejšiemu prenosu informácií priamo od centra k výkonu a správe daní. Z dôvodu operatívneho zabezpečenia jednotlivých činností daňových úradov sa navrhuje možnosť zriadiť v rámci daňových úradov pracoviská a stanice, a to na základe určených kritérií, napr. časové hľadisko (zriadenie staníc na preberanie  daňových priznaní v období ich podávania), rozsah podnikateľských aktivít v obvode daňového úradu a pod. Pracoviská a stanice daňových úradov sa navrhujú zriaďovať rozhodnutím generálneho riaditeľa Daňového riaditeľstva Slovenskej republiky na návrh riaditeľov daňových úradov, pričom ich zriadenie nemusí byť trvalého charakteru, ale môže byť zriadené na určitú dobu, a to v závislosti od potrieb zabezpečiť plnenie úloh a cieľov daňovej správy.

V návrhu zákona sa ďalej navrhuje, aby metodiku v oblasti dozoru nad dodržiavaním zákona   
č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov vykonávalo a zabezpečovalo pre daňové úrady a obce daňové riaditeľstvo; tento návrh si vyžaduje legislatívnu úpravu zákona o hazardných hrách, nakoľko túto činnosť podľa súčasne platného zákona vykonáva ministerstvo financií.

Prijatie návrhu zákona o orgánoch štátnej správy v oblasti daní a poplatkov, ktorým sa čiastočne realizuje prvá fáza reformy, a to reforma daňovej  správy, vyvolá výdavky súvisiace s realizáciou návrhu zákona o orgánoch štátnej správy v oblasti daní a poplatkov a o zmene a doplnení niektorých zákonov, ktoré budú kryté v rámci schválených limitov rozpočtu verejnej správy na jednotlivé roky, ako aj z finančných prostriedkov čerpaných zo štrukturálnych fondov v rámci Operačného programu informatizácia spoločnosti a z prínosov, ktoré realizácia navrhovaných zmien prinesie.

Prijatie návrhu zákona nebude mať vplyv na rozpočty vyšších územných celkov a bude mať pozitívny vplyv na životné prostredie zvýšením poskytovania elektronických služieb a odbúraním papierovej agendy.

Predkladaný návrh zákona je v súlade s Ústavou Slovenskej republiky, zákonmi Slovenskej republiky,  medzinárodnými zmluvami a inými medzinárodnými dokumentmi, ktorými je Slovenská republika viazaná.

**Doložka**

**o posúdení vplyvov**

**1. Vplyvy na verejné financie:**

      Vplyv návrhu zákona na jednotlivé oblasti spoločenského života je potrebné sledovať v kontexte celého programu UNITAS, ktorého cieľom je reforma daňovej a colnej správy s výhľadom zjednotenia výberu daní, cla a poistných odvodov.

            Zmeny uvedené v predloženom návrhu zákona sú jednou z častí komplexu zmien zameraných na zvýšenie efektívnosti výberu daní, cla a poistných odvodov optimalizáciou organizačnej, ako aj procesnej stránky. Zmena organizačnej štruktúry, ktorá tvorí podstatnú zmenu prinášanú predmetným návrhom zákona, by preto nemohla byť vykonaná bez zmien uskutočnených v procesoch, ktoré v súčasnosti daňová správa vykonáva a naopak, zmena procesov by nesplnila požadované ciele pri existencii súčasnej organizačnej štruktúry daňovej správy. Z tohto dôvodu je návrh predkladaného zákona nerozlučne spätý s ďalším pripravovaným návrhom zákona o správe daní, s ktorým reforma daňovej a colnej správy s výhľadom zjednotenia výberu daní, cla a poistných odvodov počíta v rámci komplexnosti všetkých zmien plánovaných realizovať v oblasti daní.

Vzhľadom na masívnu elektronizáciu správy daní bude potrebné riešiť úpravy daňového informačného systému za účelom zabezpečenia realizácie základných daňových procesov, a to v súlade s navrhovanou organizačnou štruktúrou a jej prispôsobiť aj procesy spracovania tak, aby tieto podporili zmenu organizačnej štruktúry, nespôsobili predĺženie času potrebného na vybavenie príslušnej agendy a zefektívnili výkon činností daňovej správy k spokojnosti daňových subjektov.

Racionalizácia priestorového usporiadania daňovej správy a zmena jej organizačnej štruktúry vytvoria podmienky na odpredaj nepotrebného nehnuteľného majetku, resp. jeho postúpenie iným inštitúciám verejnej správy v zmysle zákona NR SR č. 278/1993 Z. z. o správe majetku štátu v znení neskorších predpisov. Súčasne sa ukončia niektoré nájomné vzťahy, ktoré sa ukážu ako nepotrebné. V návrhu zákona nie sú uvedené sídla pracovísk  daňových úradov z dôvodu, že tieto budú určené na základe stanovených kritérií, ktoré budú zohľadňovať stav prostredia k momentu organizačnej zmeny. Napriek tomu, ak vychádzame z návrhu z roku 2004, kedy daňová správa uvažovala o 60 sídlach, približne rovnaký počet bude zachovaný aj do budúcnosti. Predpokladáme, že na sídla pracovísk daňových úradov budú využité existujúce priestory daňových úradov.

Vo väzbe na vykonávanú analýzu stavu nehnuteľností a ich ďalšieho využitia pri realizácii navrhovanej organizačnej štruktúry bude potrebné zabezpečiť aj úpravu existujúcich objektov, a to či už rekonštrukciou, prístavbou, nadstavbou, prípadne realizáciou novej stavby, a to aj z dôvodu potreby riešenia súčasných nevyhovujúcich priestorov daňovej správy, keď mnohé z nich sú v havarijnom stave, resp. nespĺňajú potrebné normy. Tým, že sa pri plánovaných rekonštrukciách súčasných budov zohľadnia zámery uvedené v návrhu zákona už v súčasnosti, ako aj v najbližších rokoch, bude zabezpečené efektívne a hospodárne vynakladanie finančných prostriedkov. Navyše je možné začať uvažovať aj o využití priestorov colnej správy, s ktorými je možné uvažovať pri zlúčení daňovej a colnej správy ako o spoločných objektoch. Zrealizovaním vhodného priestorového usporiadania v daňovej správe vznikne východisko pre splnenie ďalších zámerov reformy daňovej a colnej správy s výhľadom zjednotenia výberu daní, cla a poistných odvodov.

Vzhľadom na zmenu organizačného usporiadania daňových orgánov je potrebné počítať s výdavkami na obstaranie nových tabúľ v objektoch, pečiatok, tlačovín a ďalších súvisiacich výdavkov.

Výdavky súvisiace s realizáciou návrhu zákona o orgánoch štátnej správy v oblasti daní a poplatkov a o zmene a doplnení niektorých zákonov budú kryté v rámci schválených limitov rozpočtu verejnej správy na jednotlivé roky, prípadne z finančných prostriedkov OPIS, ako aj z prínosov, ktoré realizácia navrhovaných zmien prinesie.

Prínosy vyplývajúce z realizácie tohto zákona, ako aj ostatných krokov reformy daňovej a colnej správy, sa prejavia postupne realizáciou opatrení v súlade s predkladaným návrhom zákona a po implementácii zmien, ktoré z neho vyplývajú. V súvislosti s úsporami je potrebné napríklad očakávať aj zníženie výdavkov na kancelársky materiál, energie, údržbu a dopravné náklady, čo sa prejaví ako efekt vykonaných zmien.

 Prínosy predkladaného návrhu  zákona, ktorého účinnosť je navrhnutá od 01. 01. 2012, dokedy je potrebné pripraviť a zrealizovať celý komplex opatrení smerujúcich k tomu, aby bolo možné vykonať zmenu predkladanú v návrhu zákona o orgánoch štátnej správy v oblasti daní a poplatkov a o zmene a doplnení niektorých zákonov v nadväzujúcom návrhu zákona o správe daní, sa začnú prejavovať v prevažnej miere po jeho implementácii do praxe, t.j. po 01. 01. 2012. Jeho prínosy sa budú vzájomne dopĺňať s ďalšími krokmi pripravenými na realizáciu v rámci reformy daňovej a colnej správy a naplno sa prejavia v dlhodobom horizonte. Pri kvantifikovaní prínosov nie je možné vychádzať len z vplyvu jedného zákona pri takej rozsiahlej reforme ako je reforma daňovej a colnej správy s výhľadom zjednotenia výberu daní, cla a poistných odvodov, kedy predkladaný návrh zákona je len časťou realizovaných reformných opatrení.

**2. Vplyvy na obyvateľov, hospodárenie podnikateľskej sféry a iných právnických osôb:**

Vplyv na obyvateľov, hospodárenie podnikateľskej sféry a iných právnických osôb bude prijatím navrhovaných zmien pozitívny, a to z dôvodu zabezpečenia možností elektronickej komunikácie, čím dôjde k úsporám subjektov na cestovnom, poštovnom, k časovým úsporám. Uvedené zmeny budú súvisieť s novou organizačnou štruktúrou daňových úradov a v jej rámci s novými formami služieb poskytovaných povinným osobám.

**3. Vplyvy na životné prostredie:**

Realizácia zmien navrhovaných v zákone bude mať pozitívny vplyv na životné prostredie, ktorý sa prejaví hlavne znížením spotreby papiera.

**4. Vplyvy na zamestnanosť:**

Vplyv návrhu zákona na zamestnanosť je determinovaný plánom optimalizácie počtu zamestnancov daňovej a colnej správy uvedenom v materiáli Koncepcia reformy daňovej a colnej správy s výhľadom zjednotenia výberu daní, cla a poistných odvodov. Predkladaný návrh zákona vytvára predpoklady pre zabezpečenie optimalizácie počtu zamestnancov. Znížením počtu daňových orgánov predložený návrh zákona vytvára predpoklady pre zníženie počtu riadiacich pozícií, a tým aj úsporu mzdových výdavkov a výdavkov na poistnom. Uvedené údaje súvisia s paralelne vykonávanou zmenou v prostredí daňových a colných orgánov, nakoľko zmeny sa v súlade s reformou daňovej a colnej správy realizujú priebežne, a to aj v oblasti zvyšovania kvality interných výkonov a služieb poskytovaných interne aj externe, ako aj vytváraním spoločných riešení, čo umožňuje znižovať výdavky, ako aj optimalizovať realizované výkony.

Najdôležitejšími faktormi, ktoré umožňujú úsporu mzdových nákladov, sú informatizácia a elektronizácia, racionalizácia činností a priestorového usporiadania a zvyšovanie produktivity a pridanej hodnoty zamestnancov. Nastavenie znižovania počtu zamestnancov vychádza z postupného napĺňania zámerov reformy a reflektuje postupný odchod zamestnancov do dôchodku, ako aj na ďalšie súvislosti, s ktorými je možné spojiť uvedené opatrenie.

Popri realizácii úsporných opatrení v oblasti ľudských zdrojov bude vyžadovaná zvýšená náročnosť na výkon činností zamestnancami daňových orgánov, pričom zvýšenie výkonnosti by malo byť podporené vytvorením adekvátnych pracovných podmienok, a to napr. vo forme priestorov, informačných technológií a pod. Zvýšenie nárokov na zamestnancov pri ich vykonanej optimalizácii je plánované v nasledujúcich obdobiach kompenzovať zvýšením ich miezd, k čomu budú predložené ďalšie návrhy právnych predpisov ako ďalšie kroky realizácie programu UNITAS.

**5. Vplyvy na podnikateľské prostredie:**

Zefektívnenie činnosti daňovej správy optimalizáciou organizačného usporiadania a zvýšením kvality poskytovaných služieb bude mať pozitívny vplyv na podnikateľské prostredie, čo je bezprostredne naviazané aj na zmeny navrhované realizovať v pripravovanom návrhu zákona o správe daní ako súčasti reformy daňovej a colnej správy s výhľadom zjednotenia výberu daní, cla a poistných odvodov.

**6.  Vplyvy na informatizáciu spoločnosti:**

Návrh zákona bude mať pozitívny vplyv na informatizáciu spoločnosti z dôvodu, že návrh zákona je súčasťou realizácie reformy daňovej a colnej správy, ktorej cieľom je aj elektronizácia komunikácie a automatizácia procesov.

**Doložka zlučiteľnosti**

**právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:** vláda slovenskej republiky

**2. Názov návrhu právneho predpisu:** Návrh zákona o orgánoch štátnej správy v oblasti daní a poplatkov a o zmene a doplnení niektorých zákonov

**3. Problematika návrhu právneho predpisu:**

a) nie je upravená v práve Európskych spoločenstiev

b) nie je upravená v práve Európskej únie

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**B. Osobitná časť**

**K čl. I**

**K § 1**

            V ustanovení sa definuje predmet návrhu zákona, a to postavenie, organizácia, právomoc a pôsobnosť  orgánov štátnej správy v oblasti daní a poplatkov v medziach a v rozsahu podľa návrhu uvedeného v jeho príslušných ustanoveniach.

**K § 2**

 Na účely tohto zákona sa navrhuje, aby sa za orgány štátnej správy v oblasti daní a poplatkov považovalo Ministerstvo financií Slovenskej republiky (ďalej len „ministerstvo“), Daňové riaditeľstvo Slovenskej republiky (ďalej len „daňové riaditeľstvo“) a daňové úrady, pričom daňovými orgánmi budú daňové riaditeľstvo a daňové úrady, čím sa zabezpečí dvojstupňové riadenie daňových orgánov. Nadväzne na koncepciu sa navrhuje, aby z dôvodu riadneho  zabezpečenia výkonu činností daňových úradov bolo  daňové riaditeľstvo oprávnené na návrh riaditeľa daňového úradu zriadiť pracoviská a stanice daňových úradov, ktoré budú ich organizačnými zložkami, a to na základe princípov efektívnosti fungovania týchto organizačných zložiek. Pracoviská daňového úradu budú trvalejšej povahy a stanice budú vznikať operatívne za účelom zjednodušenia prístupu daňových subjektov k daňovým orgánom, napr. pri prijímaní daňových priznaní.

**K § 3**

            Nadväzne na koncepciu sa navrhujú niektoré úlohy, ktoré bude plniť ministerstvo ako ústredný orgán štátnej správy pre oblasť daní a poplatkov; ide predovšetkým o vypracovanie stratégie politiky daní a poplatkov, rozvoja daňových orgánov, príprava návrhov zákonov a iných všeobecne záväzných právnych predpisov, návrhov medzinárodných zmlúv a dohôd a schvaľovanie návrhu vnútornej organizačnej štruktúry daňového riaditeľstva.

Ďalšie úlohy ministerstva budú vyplývať z osobitných právnych predpisov, napr. z navrhovaného zákona o správe daní, podľa ktorého je ministerstvo oprávnené konať v rámci opravných prostriedkov.

**K § 4**

V tomto ustanovení sa navrhuje, aby daňové riaditeľstvo bolo rozpočtovou organizáciou s celoslovenskou pôsobnosťou, ktorá bude svojimi príjmami a výdavkami napojená na rozpočet ministerstva, pričom jej sídlo sa navrhuje ponechať podľa súčasného stavu, a to v Banskej Bystrici. V rámci pracovnoprávnych vzťahov zamestnancov daňových orgánov sa navrhuje daňové riaditeľstvo ako zamestnávateľ všetkých zamestnancov daňových orgánov. Za činnosť daňového riaditeľstva bude zodpovedať generálny riaditeľ daňového riaditeľstva, ktorého vymenúva a odvoláva minister financií.

Ďalej sa tu navrhuje okruh úloh, ktoré bude zabezpečovať daňové riaditeľstvo; napr. riadenie a kontrola daňových úradov, jednotné uplatňovanie daňových zákonov, zákona o správe daní, zákona o účtovníctve, zákona o miestnych daniach a miestnom poplatku a navrhovanie ich legislatívnych úprav, vypracovanie koncepcie rozvoja daňových orgánov vrátane vzdelávania zamestnancov  daňových orgánov,  oznamovacia  povinnosť voči orgánom činným v trestnom konaní, vedenie centrálneho registra všetkých daňových subjektov a jeho aktualizácia a ďalšie úlohy vyplývajúce z tohto ustanovenia.

Navrhuje sa, aby daňové riaditeľstvo mohlo vykonávať aj úkony, ktoré inak patria do pôsobnosti daňových úradov, avšak len vo vymedzených prípadoch, napr. ak hrozí nebezpečenstvo, že účtovné doklady môžu byť znehodnotené alebo zničené, alebo ak je potrebné overiť výsledky daňovej kontroly vykonanej daňovým úradom, alebo ak o tom rozhodne  generálny riaditeľ daňového riaditeľstva.

**K § 5**

V tomto ustanovení sa navrhuje pôsobnosť daňových úradov, a to v územnom obvode kraja, okrem daňového úradu pre vybrané daňové subjekty, ktorého pôsobnosť je ustanovená v osobitnom ustanovení tohto zákona, ďalej sa navrhuje aby boli preddavkovými organizáciami s rozpočtom napojeným na rozpočet daňového riaditeľstva. Navrhuje sa, aby za činnosť daňového úradu bol zodpovedný riaditeľ, ktorého vymenúva a odvoláva generálny riaditeľ a aby riaditeľ daňového úradu, resp. ním poverený zamestnanec, konal za daňový úrad v prípade, ak je tento účastníkom súdneho konania. Ďalej sa v tomto ustanovení navrhujú úlohy, ktoré budú daňové úrady zabezpečovať; ide predovšetkým o úlohy vyplývajúce zo zákona o správe daní (napr. vykonávanie správy daní, rozhodovanie v daňovom konaní, kontrolná činnosť), poskytovanie informácií daňovým subjektom o ich  právach a povinnostiach vo veciach daní, oznamovacia činnosť voči orgánom činným v trestnom konaní, vykonávanie dozoru nad dodržiavaním zákona o hazardných hrách, zabezpečovanie spracovania súhrnných účtovných výkazov, ktoré predkladajú obce. Do pôsobnosti daňových úradov sa navrhuje doplniť aj kompetencia prijímať platby od fyzických osôb za pohľadávky štátu, ktoré vznikli podľa osobitného predpisu, ktorým je vyhláška č. 147/1960 Zb. o prenesení finančnej a účtovnej služby majetkovej podstaty pozemkových reforiem.

**K § 6**

            Navrhuje sa celoslovenská pôsobnosť daňového úradu pre vybrané daňové subjekty, pričom rozsah úloh, ktoré bude zabezpečovať, je rovnaký ako pre daňové úrady. Aj tento daňový úrad bude pôsobiť ako preddavková organizácia v rámci  rozpočtu daňového riaditeľstva.

Za vybrané daňové subjekty, ktoré budú zaradené do pôsobnosti tohto daňového úradu sa navrhujú tie daňové subjekty, ktoré pôsobia ako banky a poisťovne, pobočky zahraničnej banky a poisťovne, zaisťovne a pobočky zahraničnej zaisťovne a daňové subjekty za podmienky, že dosiahnu ročný obrat 40 000 000 eur a viac. Lehoty pre zaradenie  daňového subjektu do pôsobnosti tohto daňového úradu, ako aj ukončenie jeho príslušnosti k tomuto daňovému úradu, sú ustanovené priamo v zákone. Pri zmene príslušnosti daňového úradu pre vybrané daňové subjekty sa navrhuje obdobie dvoch rokov na sledovanie obratu daňového subjektu na účely zmeny príslušnosti tohto úradu.

**K § 7**

Vzhľadom na charakter práce sa navrhuje, aby zamestnanci daňových orgánov pri zabezpečovaní úloh mali postavenie verejných činiteľov, ktorým Policajný zbor poskytuje ochranu podľa osobitného predpisu.

**K § 8**

V tomto ustanovení sa navrhuje spolupráca daňových orgánov s ostatnými štátnymi orgánmi, právnickými a fyzickými osobami.

**K § 9**

            V nadväznosti na zákon o ochrane osobných údajov sa navrhuje, aby daňové orgány boli oprávnené spracúvať  osobné údaje osôb, ktoré sú účastníkmi daňového konania, správneho konania, daňových kontrol a iných úloh, ktoré vykonávajú daňové orgány.

**K § 10**

Vzhľadom na navrhované organizačné zmeny štruktúry daňových orgánov sa navrhuje, aby daňové konania, ktoré boli začaté daňovým riaditeľstvom alebo daňovým úradom pred účinnosťou tohto zákona, bolo dokončené daňovým riaditeľstvom alebo daňovým úradom podľa tohto zákona.

            Taktiež sa navrhuje, aby  sa vybrané daňové subjekty, ktoré sú v pôsobnosti daňového úradu pre vybrané daňové subjekty pred účinnosťou tohto zákona, považovali za vybrané daňové subjekty daňového úradu pre vybrané daňové subjekty podľa tohto zákona.

**K § 11**

Týmto ustanovením sazrušuje doterajší  zákon o daňových orgánoch.

**K čl. II**

             Navrhovanou zmenou sa reaguje na zmenu štruktúry daňových úradov. Jednotlivé daňové úrady budú poukazovať výnos dane z príjmov tým vyšším územným celkom, na území ktorých majú sídlo.

**K čl. III**

**K bodu 1**

Navrhované ustanovenie rieši prechod kompetencií v oblasti metodiky dozoru hazardných hier z ministerstva na daňové riaditeľstvo v súvislosti s úpravou v § 4 nového zákona o orgánoch štátnej správy v oblasti daní a poplatkov a zároveň dáva do súladu znenie zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov so zákonom č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov.

Presun metodického usmerňovania výkonu dozoru v oblasti dozoru nad hazardnými hrami z Ministerstva financií SR na Daňové riaditeľstvo SR je zámerom vychádzajúcim z Koncepcie reformy daňovej a colnej správy s výhľadom zjednotenia výberu daní, cla a poistných odvodov.

**K bodu 2**

Navrhovanou zmenou sa dáva do súladu znenie zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov so zákonom č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov.

**K bodu 3**

Navrhované ustanovenie rieši prechod kompetencií v oblasti metodiky dozoru hazardných hier z ministerstva na daňové riaditeľstvo v súvislosti s úpravou v § 4 nového zákona o orgánoch štátnej správy v oblasti daní a poplatkov.

**K čl. IV**

Účinnosť tohto zákona sa navrhuje od 1. 1. 2012.

 Materiál bol schválený vládou Slovenskej republiky dňa 19. augusta 2009.

 Robert Fico v. r.

predseda vlády Slovenskej republiky

Ján Počiatek v. r.

minister financií Slovenskej republiky